Camilla Ziesler

Camilla Elise Øxnevad Ziesler (født 9. mai 2000 i Sandnes) er en norsk friidrettsutøver som konkurrerer for Sandnes IL. Hun ble norgesmester på 800 meter, 1500 meter og 3000 meter innendørs i 2018.

Hennes eldre søster Caroline Ziesler er også friidrettsutøver.

Idrettskarriere

2014 
Ziesler deltok i Världsungdomsspelen 2014, i klassen J15, og fikk der sølv på 2000 meter, bak Vilma Jonsson, og bronse på 800 meter.

2015 
Hun deltok i uoffisielt NM i mangekamp innendørs 2015, men løp kun 800 meter, der hun kom på andreplass bak Christina Toogood. I Ungdomsmesterskapet i friidrett innendørs 2015 fikk hun sølv på 800 meter i J15-klassen, bak Josefine Tomine Eriksen. 

Hun deltok i Norwegian Grand Prix-stevnet på Hamar, og kom der på sjuendeplass på 800 meter i seniorklassen, 15 år gammel. I Världsungdomsspelen 2015 kom hun på 13.-plass på 1500 meter og 14.-plass på 800 meter, i seniorklassen. Hun deltok også i seniorklassen under NM i friidrett 2015, og kom der på niendeplass på 1500 meter. I august deltok hun i Junior-NM i friidrett 2015, der hun fikk bronse på 1500 meter i U20-klassen. Hun deltok også på 800 meter, der hun kom på sjetteplass.

Hun ble tatt ut til å delta i Nordisk juniormesterskap i friidrett 2015 (Nordic U20 Match & Championships), og kom der på sjuendeplass på 1500 meter. Hun fikk tre gullmedaljer under Ungdomsmesterskapet i friidrett 2015, da hun vant 800 meter, 2000 meter og 1500 meter hinder i klassen J15.

2016 
Hun kom på femteplass på 1500 meter i Norwegian Miles Club Indoor i februar. Nordisk mesterskap i friidrett innendørs 2016 (Nordic Indoor Match) ble arrangert i Växjö i Sverige, og Ziesler ble beste nordmann på 1500 meter, med en fjerdeplass. Hun deltok også i NM i friidrett innendørs 2016 og fikk der sølv på 800 meter og 1500 meter. Ida Fillingsnes vant begge disse distansene. I april deltok hun i NM i terrengløp 2016, der hun kom på sjetteplass individuelt i juniorklassen. 

Ziesler vant 1500 meter under Norwegian Grand Prix-stevnet på Hamar 18. mai, og vant 800 meter under Tyrvinglekene. I den nasjonale konkurransen under Bislett Games kom hun på sjetteplass på 1500 meter. Hun vant 1500 meter under Världsungdomsspelen 2016, i seniorklassen, og endte på ellevteplass på 800 meter. I Ungdoms-EM i friidrett 2016 (U18) kom hun på ellevteplass på 1500 meter. Hun deltok deretter i NM i friidrett 2016, der hun fikk bronse på 1500 meter, og hun kom på fjerdeplass på 800 meter. 

Etter seier på 1500 meter under Junior-NM i friidrett 2016 deltok Ziesler i Nordisk juniormesterskap i friidrett 2016 (Nordic U20 match) i Reykjavik, og hun kom der på fjerdeplass på 1500 meter og sjetteplass på 800 meter. I Ungdomsmesterskapet 2016 vant hun 800 meter og 1500 meter i klassen J16.

2017 
Hun ble tatt ut til å delta i Nordisk mesterskap i friidrett innendørs 2017 (Nordic Indoor Match), som ble arrangert i Tammerfors. Hun satte der personlig rekord på 1500 meter, med 4:23,58, og kom på fjerdeplass, drøye halvsekundet bak Karin Storbacka fra Finland, som fikk bronse. 

Utendørs deltok hun i IFAM Outdoor i Belgia, og kom der på sjuendeplass i B-finalen på 1500 meter. I den nasjonale konkurransen under Bislett Games kom hun på tredjeplass på 1500 meter, og hun kom på tredjeplass på 3000 meter under Boysen Memorial. I august vant hun 800 og 1500 meter under Junior-NM i friidrett 2017, og i Nordisk juniormesterskap i friidrett 2017 vant hun 1500 meter, og fikk sølv på 800 meter, bak Mia Helen Mørck fra Danmark. Under NM i friidrett 2017 fikk hun sølv på 1500 meter, og hun kom på femteplass på 800 meter. 

I Ungdomsmesterskapet i friidrett 2017 vant hun 800 meter, 3000 meter og 2000 meter hinder i klassen J17.

2018 
Hun fikk tre gullmedaljer under NM i friidrett innendørs 2018. Første dag vant hun 3000 meter og 800 meter, med bare tre timers pause, og dagen etter vant hun også 1500 meter. Zieslers tid på 1500 meter (4:20,27) var under kravet til U20-VM i friidrett 2018. Hun kom på andreplass på 1500 meter under Nordisk mesterskap i friidrett innendørs 2018, kun slått av Linn Nilsson fra Sverige.

Medaljer i norske mesterskap

Referanser

Eksterne lenker 
 
  Profil hos Min friidrettsstatistikk

Norske mellomdistanseløpere
Norske hekkeløpere
Norgesmestere i friidrett
Fødsler i 2000
Personer fra Sandnes kommune
Juniornorgesmestere i friidrett